El modernisme de Carcaixent estrena pàgina web
12 de maig de 2016

Carcaixent

Amb motiu de la commemoració dels 100 anys del títol de ciutat, s’ha obert una nova pàgina web www.carcaixentmodernista.com, amb l’objectiu de convertir-se en punt de referència de tots els elements relacionats amb este estil artístic que té Carcaixent. Per altra banda, la pàgina web també actuarà com a contenidor de totes les activitats programades per a celebrar la commemoració del centenari del títol de ciutat, en especial per a la Fira Modernista que se celebrarà els propers 10, 11 i 12 de juny.

Tal com ha explicat la regidora de Turisme, Paula Lozano, la voluntat de posar en valor el modernisme a Carcaixent respon a dos motius: “primer, perquè emmarca perfectament el moment històric on es fixa el patrimoni que volem reivindicar i, segon, perquè està lligat a l’esplendor de la taronja, que és un dels elements més reconeixibles de Carcaixent”. D’esta manera, a la web es podrà trobar informació, documentació i fotografies que aproparan l'important llegat patrimonial modernista que té la ciutat tant als veïns de Carcaixent com als possibles visitants.

Paula Lozano ha aprofitat la posada en funcionament de la web per agrair a totes les associacions i col·lectius la col·laboració desinteressada en les diferents activitats  de la Fira. Així, ha volgut agrair la seua implicació a la Lira Carcaixentina, Carcaixent M'agrada, al Ral.li Humorístic, Àgora Grup de Teatre, Reiniciem cultural, als usuaris del Centre Integral de Majors, a les ames de casa Tyrius, al  Consell de la Joventut de Carcaixent, als Amics de la Vieta, a l’Agrupació Coral de Carcaixent, l’Espardenyot i a Hermanos Cañamás, per la seua participació en el projecte de la Fira Modernista, “amb una dedicació i motivació total, del resultat de la qual podran gaudir totes les veïnes i veïns de Carcaixent el 10, 11 i 12 de juny”.

La regidora també ha fet extensiu el seu agraïment a membres de l'hostaleria local i a tots aquells que hi estan col·laborant a títol particular com ara historiadors, actors, propietaris de cases i horts, al cronista municipal... “entre molts altres que estan treballant de manera altruista des del primer moment”. Tot i que encara estan sumant-se noves entitats per a participar de la Fira Modernista,  Paula Lozano ha animat totes aquelles entitats que ho desitgen a sumar-se eixe cap de setmana a tot el que hi ha programat i convertir la Fira Modernista de Carcaixent en una referència en este tipus d’esdeveniments.